Выстава “Разам” сабрала розных па светаўспрыманні, характары і настроі творчасці сучасных літоўскіх і беларускіх творцаў. Літоўскі бок прадстаўлены жывапісам. Вылучаецца “Ніда” Эйгірдаса Круопіса, які змог паказаць сіне-ружовай колеравай гамай і энергічнымі шырокімі мазкамі стыхію. А маленькая аранжавая пляма надала твору, адначасова, жывасць і раўнавагу. Рамунас Дагіс паказаў восеньскую палітру — вохрысты, карычневы, малочны, бледна-жоўты, шэры, крыху блакітны — у рабоце “Восень на падыходзе”. Які вобраз на карціне? Можна толькі здагадвацца. Ёсць работы з марскімі матывамі — “Прыбярэжныя скарбы” (спалучэнне карычневага, сіняга, фіялетавага і аранжавага надаюць “трываласць”), літаральна дыхаюць “Прыморскі кантраст” і, уласна, “Марскі подых”. Спадабаўся і настрой работы Артураса Савіцкаса “Дзяўчына і цень”. Твор “халодны”, але ён не “адштурхоўвае”. Рысы твару галоўнай гераіні палатна не прапісаныя, але чамусьці добра ўяўляеш яе вобраз.